LV Eiropas Savienības Oficiālais Vēstnesis C 52/29

Apelācijas sūdzība, ko par Vispārējās tiesas (septītā palāta) 2013. gada 2. oktobra spriedumu lietā T-285/12 The Cartoon Network, Inc./Iekšējā tirgus saskaņošanas birojs (preču zīmes, paraugi un modeļi) 2013. gada 13. decembrī iesniedza The Cartoon Network, Inc.

(Lieta C-670/13 P)

2014/C 52/54

Tiesvedības valoda — angļu

Lietas dalībnieki

Apelācijas sūdzības iesniedzēja: The Cartoon Network, Inc. (pārstāvis — I. Starr, Solicitor)

Pārējie lietas dalībnieki: Iekšējā tirgus saskaņošanas birojs (preču zīmes, paraugi un modeļi), Boomerang TV, SA

Apelācijas sūdzības iesniedzējas prasījumi:

— Tiesa atceļ pārsūdzēto spriedumu un apstrīdēto lēmumu, vai, alternatīvi,

— Tiesa atceļ pārsūdzēto spriedumu un nodod lietu jaunai izskatīšanai Vispārējai tiesai, un

— piespriež atbildētājai atlīdzināt apelācijas sūdzības iesniedzējai tai šīs apelācijas sūdzības radītos un ar to saistītos tiesāšanās izdevumus.

Pamati un galvenie argumenti

1) Eiropas Savienības Tiesas Statūtu (turpmāk tekstā — “Statūti”) 36. un 53. panta pārkāpums Statūtu 36. un 53. pantā ir noteikts, ka Vispārējā tiesas spriedumos norāda pamatojumu, kāpēc tie pieņemti. Pārsūdzētajā spriedumā Vispārējā tiesa esot pieļāvusi kļūdu tiesību piemērošanā, nenorādot iemeslus savam secinājumam, ka konkrēto sabiedrības daļu veido vienīgi profesionāļi.

2) Padomes Regulas Nr. 207/2009/EK (1) 8. panta 1. punkta b) apakšpunkta pārkāpums: faktu sagrozīšana: konkrētā sabiedrības daļa 2.1. Secinot, ka konkrēto sabiedrības daļu veido vienīgi profesionāļi un ka konkrētā sabiedrības daļa attiecībā uz personas, kas iestājusies lietā, Kopienas preču zīmes segtajiem un Kopienas preču zīmes reģistrācijas pieteikumā norādītajiem attiecīgajiem pakalpojumiem ir viena un tā pati, Vispārējā tiesa esot pieļāvusi kļūdu tiesību piemērošanā, jo šis secinājums balstoties uz faktu sagrozīšanu Vispārējā tiesā. Vispārējai tiesai un Apelāciju padomei sava analīze esot bijis jāierobežo ar Kopienas preču zīmes reģistrācijas pieteikumā ieļautajām norādēm; vai, alternatīvi, 2.2. ja Vispārējā tiesa ir pareizi secinājusi, ka konkrēto sabiedrības daļu attiecībā uz Kopienas preču zīmes reģistrācijas pieteikumu un personas, kas iestājusies lietā, Kopienas preču zīmi veido vienīgi profesionāļi, Vispārējai tiesai esot bijis jāsecina, ka, ņemot vērā attiecīgo profesionāļu lielāko uzmanības pakāpi, starp Kopienas preču zīmes reģistrācijas pieteikumu un personas, kas iestājusies lietā, Kopienas preču zīmi nav sajaukšanas iespējas.

3) Padomes Regulas Nr. 207/2009/EK 8. panta 1. punkta b) apakšpunkta pārkāpums: faktu sagrozīšana: pakalpojumu līdzība, un Padomes Regulas Nr. 207/2009/EK 75. panta pārkāpums Secinot, ka pakalpojumi, uz ko attiecas Kopienas preču zīmes reģistrācijas pieteikums, ir līdzīgi pakalpojumiem, ko aizsargā ar personas, kas iestājusies lietā, Kopienas preču zīmi, ņemot vērā tostarp to attiecīgo dabu, paredzēto mērķi, gala patērētājus un konkrēto sabiedrības daļu, Vispārējā tiesa esot pieļāvusi kļūdu tiesību piemērošanā. Turklāt Vispārējā tiesa un Apelāciju padome esot pieļāvušas kļūdu tiesību piemērošanā, atsaucoties uz faktiem pēc savas iniciatīvas.

(1) Padomes 2009. gada 26. februāra Regula (EK) Nr. 207/2009 par Kopienas preču zīmi, OV L 78, 24.03.2009, 1. lpp.